Царква Сьвятога Мікалая (Шарашоў)

Царква́ Сьвято́га Мікала́я — помнік гісторыі другой паловы XIX стагодзьдзя (мураўёўка) у Шарашове. Знаходзіцца ў цэнтры мястэчка, на гістарычнай Маставой вуліцы. Дзее. Твор архітэктуры расейскай эклектыкі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Шарашове збудавалі ў 1872 годзе. Архітэктура Прыклад сынадальнага кірунку эклектычнай царкоўнай архітэктуры Расейскай імпэрыі. Мае падоўжна-восевую сымэтрычную 4-часткавую аб’ёмна-прасторавую кампазыцыю, створаную званіцай, трапезнай, малітоўнай заляй і апсыдай. Элемэнт асымэтрыі ў кампазыцыю дадае рызьніца, далучаная да 5-граннай апсыды з паўднёвага боку. У сылюэце будынка дамінуюць 2 гранёныя купалы-цыбуліны на 3-яруснай (2 васьмерыкі на чацьверыку) шатровай званіцы і 8-гранным барабане 4-схільнага даху асноўнага кубападобнага аб’ёму. Фасады праразаюцца аркавымі аконнымі праёмамі ў прафіляваных ліштвах. У аздабленьні выкарыстоўваюцца элемэнты маскоўскага дойлідзтва: закамары верхняга яруса званіцы, кілепадобныя аркі ў абрамленьні аркавых аконных праёмаў, галоўнага і бакавых уваходных парталаў-нішаў, нішы-філёнгі. Насычаны дэкор маюць фасады асноўнага аб’ёму: выкарыстоўваюцца магутныя пілястры, тонкапрафіляваны карніз. У малітоўную залю шырокім аркавым прасьветам адкрываецца прастора трапезнай з галерэяй хораў на 2 калёнах. Апсыда вылучаецца высокім ярусным драўляным іканастасам. У інтэр’еры захоўваюцца абразы XVIII — XIX ст.: «Сьвятыя Пётар і Павал», «Зьвеставаньне», «Бічаваньне Хрыста», «Тры сьвяціцелі», царскія вароты 1820 году. Заўвагі Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятога Мікалая ў Шарашове, Radzima.org